寄宗彥侄
作者：韓維
朝代：宋

paragraphs: 清寒霽愈劇，幽居夜正閒。
環爐盡兄弟，無爲愁苦顔。
游心物象表，放論文字間。
念汝不與此，慨然以長嘆。
唯昨郭西門，爾車去班班。
是月秋始仲，霜葉原上丹。
相別曾未幾，朔雪滿河關。
乃叔疏野性，雅慕詩考槃。
近買靈溝地，郊居漸當安。
薄宦奚足爲，真隠庶可攀。
斯言倘汝志，投紱相與還。